text: » Els Bombers ajuden a donar sang a Granollers, Caldes i Mollet | EL9NOU.CAT
  Els Bombers ajuden a donar sang a Granollers, Caldes i Mollet
  La campanya Els Bombers t'acompanyen a donar sang arriba aquests dies al Vallès Oriental. En concret, els Bombers donaran sang i acompanyaran a les persones que també ho vulguin fer a Granollers, Caldes i Mollet.
  01/03/2016 | 18:39
  Granollers, Caldes i Mollet acolliran aquests propers dies el vehicle del Banc de sang i teixits en el marc de la segona edició de la campanya Els Bombers t'acompanyen a donar sang. A Granollers, les donacions es podran fer dissabte de 10 a 2 de la tarda i de 5 de la tarda a les 9 del vespre a la plaça de l'Església.
  L'endemà diumenge serà el torn de Caldes a la cruïlla del carrer carrer Major amb el carrer bisbe Soler, de 10 del matí a 2 de la tarda.
  Dimarts que ve, l'acció es repetirà a Mollet.
  El vehicle de Banc de sang i teixits s'instal•larà de 10 del matí a 2 de la tarda a l'avinguda Burgos. En tots tres casos, els Bombers dels parcs de les tres poblacions s'implicaran en l'acapte de sang.
  A Granollers, hi haurà un espai de jocs per als més petits i s'exposaran diversos vehicles dels Bombers i altres materials com els vestits que fan treballar per apagar els incendis. Els Xics s'han sumat a la jornada i faran un taller d'iniciació als castells el dissabte al migdia.